Wees goed vir mekaar | Netwerk24
Wees goed vir mekaar
Dink jou net in. Jy gaan laai jou kinders vroegoggend by die skool af. Julle het planne om ná skool 'n melkskommel te gaan drink en jy het reeds alles reggekry vir die middag se buitemuurse aktiwiteite.
En dan kry jy 'n oproep – jou kind het gesterf tydens 'n tragedie waar 'n loopbrug ineengestort het.
Vier leerlinge is oorlede in die Hoërskool Driehoek-tragedie in Vanderbijlpark.
Meer as 20 kinders het ligte tot ernstige beserings opgedoen. Intussen het dit aan die lig gekom dat een van die ernstig beseerdes van haar arms af ondertoe verlam is.
Ek kan my nie indink hoe die ouers, mede-leerlinge, skoolhoof en beheerliggaam van die skool moet voel nie.
Dit skep 'n warm gevoel om te sien hoe Suid-Afrikaners nog kan saamstaan deur gebedsgroepe te stig om vir die betrokkenes te bid.
Aan die anderkant is daar weer diegene wat onmiddellik haatdraend optree.
Een ding bly egter seker, as ek na die foto's van blommekranse en getekende T-hemde kyk, besef ek jou lewe kan in 'n oogwink verander.